**Sajid Ismahilov** (ukr. Саїд Ісмагілов, siviilinimeltään **Serhi Ismahilov**, s. 9. elokuuta 1978) on ukrainalainen mufti ja on toiminut maan sunnimuslimien hengellisenä johtajana.

Tausta ja yksityiselämä
-----------------------

Ismahilov syntyi vuonna 1978 Donetskin kaupungissa. Hänen perheensä työskenteli kaivoksissa. Ismahilov kävi koulunsa Donetskissa, ja muutti sen jälkeen Moskovaan, jossa hän opiskeli Moskovan islamilaisessa yliopistossa imaamiksi. Tämän jälkeen hän palasi Donetskin alueelle.

Ismahilov on naimisissa ja hänellä on yksi poika. Ismahilov puhuu ukrainaa, venäjää, tataaria ja arabiaa.

Ura uskonnollisena johtajana
----------------------------

Vuosina 2001–2002 Ismahilov toimi teologian ja uskontotieteen lehtorina Ukrainan islamilaisessa yliopistossa.

Vuonna 2002 Ismahilov aloitti Donetskin alueen imaamina. Vuonna 2009 hänet valittiin Ukrainan sunnimuslimien muftiksi. Hän kannattaa maltillista islamia ja alkoi vuonna 2011 työskennellä työryhmässä, jonka tavoite oli kääntää Koraani ukrainaksi. Työ saatiin valmiiksi kaksi vuotta myöhemmin.

Kun Venäjän tukemat separatistit aloittivat sodan Ukrainaa vastaan vuonna 2014, Ismahilov joutui monien muiden uskonnollisten johtajien tapaan lähtemään Venäjän miehittämiltä alueilta.

Ukrainan ortodoksisten kirkkojen yhdistymisneuvoston työn päätyttyä ja kirkkokunnan saatua tomosin ekumeeniselta patriarkalta, Ismahilov onnitteli metropoliitta Epifania tämän valinnasta sekä yhdistymisneuvoston tekemästä työstä.

### Venäjän vuoden 2022 hyökkäys

Venäjän hyökättyä Ukrainaan helmikuussa 2022 Ismahilov ilmoitti eroavansa muftin virastaan ja puolustavansa maataan. Hän sanoi, ettei ole käytettävissä uutta muftia valittaessa. Virkaa tekeväksi muftiksi nimitettiin Murad Suleiman.

Hyökkäyksen alettua Ismahilov päätyi ajamaan sotilasambulanssia. Hän on myös edelleen toiminut imaamina ja puhunut siitä, miten muslimien pitäisi suhtautua puolustussotaan. Hän on myös sanonut, ettei muslimien pidä taistella Putinin puolella, ja vedonnut maailman muslimeihin, jotta nämä asettuisivat tukemaan Ukrainaa.

Kunnianosoituksia
-----------------

* Ansioritarikunta (Ukraina, 2022)

Lähteet
-------

1. 1 2 3  Муфтій ДУМУ «Умма» *Духовне управління мусульман України*.  11.9.2014. Viitattu 24.2.2023. (ukrainaksi)
2. 1 2  Said Ismagilov: Maidan and the war made Ukraine discover its Muslims *Uacrisis.org*.  10.5.2017. Viitattu 24.2.2023. (englanniksi)
3. ↑  Muslims will defend Ukraine with more than prayers, - Mufti said Ismagilov *Religious Information Service of Ukraine*.  3.2.2022. Viitattu 24.2.2023. (englanniksi)
4. ↑  ‘Ukraine is experiencing a religious renaissance’ *Anadolu Agency*.  1.6.2018. Viitattu 24.2.2023. (englanniksi)
5. ↑  Muslims of Ukraine expressed their respect and readiness to cooperate with the Orthodox Church of Ukraine *Religious Information Service of Ukraine*.  17.12.2018. Viitattu 26.2.2023. (englanniksi)
6. ↑  Said Ismail resigned as Mufti *Islam in Ukraine*. Viitattu 24.2.2023. (englanniksi)
7. ↑  Said Ismagilov and two other Muslims received the 3rd Degree Order of Merit *Religious Information Service of Ukraine*. Viitattu 24.2.2023. (englanniksi)
8. ↑  RUSSIA: Ukrainian Mufti Ismagilov to Muslims "Do not fight on Putin's side" *Human Rights Without Frontiers*.  29.3.2022. Viitattu 24.2.2023. (englanniksi)
9. ↑  УКАЗ ПРЕЗИДЕНТА УКРАЇНИ №593/2022 *Офіс Президента України*.  23.8.2022. Viitattu 24.2.2023. (ukrainaksi)